b'\n_START_ARTICLE_\nFrederiksgade\n_START_PARAGRAPH_\nFrederiksgade er en gade i kvarteret Frederiksstaden i Indre By i K\xc3\xb8benhavn. Den g\xc3\xa5r fra Store Kongensgade til Toldbodgade ved Amaliehaven og havnekanten og passerer undervejs Marmorkirken, Bredgade og Amalienborg Slotsplads med kongeslottet Amalienborg. Ved Marmorkirken er gaden delt i to, der g\xc3\xa5r i kurve rundt om kirken, f\xc3\xb8r de m\xc3\xb8des p\xc3\xa5 den anden side._NEWLINE_Delen fra Marmorkirken til havnekanten udg\xc3\xb8r den s\xc3\xa5kaldte Amalienborg-aksen, den kortere men mere prominente af de to akser som Frederiksstaden er centreret omkring. P\xc3\xa5 Amalienborg Slotsplads krydser Frederiksgade Amaliegade, den anden l\xc3\xa6ngere akse. P\xc3\xa5 midten af pladsen hvor de to akser m\xc3\xb8des, st\xc3\xa5r Jacques Salys rytterstatue af kong Frederik 5. med front mod Marmorkirken._NEWLINE_I nyere tid er Amalienborg-aksen blevet forl\xc3\xa6nget og genfortolket. I 1983 blev den lille Amaliehaven anlagt mellem Amalienborg og havnekanten med et stort centralt springvand, der ligger lige p\xc3\xa5 aksen. Med anl\xc3\xa6ggelsen af operahuset p\xc3\xa5 Holmen mellem 2001 og 2004 blev aksen desuden forl\xc3\xa6nget over havnen. Begge projekter blev udt\xc3\xa6nkt og finansieret af A.P. M\xc3\xb8ller og Hustru Chastine Mc-Kinney M\xc3\xb8llers Fond til almene Formaal og var kontroversielle ved respektive anl\xc3\xa6ggelser.'